32004D0129
L 037/27
JURNALUL OFÍCIAL AL UNIUNII EUROPENE
DECIZIA COMISIEI
din 30 ianuarie 2004
privind neincluderea anumitor substanțe active din anexa I la Directiva 91/414/CEE a Consiliului, precum și retragerea autorizațiilor pentru produsele fitosanitare care conțin aceste substanțe
[notificată cu numărul C(2004) 152]
(Text cu relevanță pentru SEE)
(2004/129/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată de Directiva 2003/119/CE a Comisiei (2), în special articolul 8 alineatul (2) paragraful al patrulea,
întrucât:
(1)
Articolul 8 alineatul (2) din Directiva 91/414/CEE prevede că un stat membru poate autoriza introducerea pe piață, pe teritoriul său, a produselor fitosanitare care conțin substanțe active care nu sunt menționate în anexa I la prezenta directivă și care sunt deja introduse pe piață după doi ani la data notificării prezentei directive, pe o perioadă de 12 ani de la data notificării prezentei directive, perioadă în care substanțele respective sunt examinate treptat în cadrul unui program de lucru.
(2)
Regulamentul (CE) nr. 1112/2002 al Comisiei (3) stabilește normele de punere în aplicare a celei de-a patra etape a programului de lucru prevăzut la articolul 8 alineatul (2) din Directiva 91/414/CEE. Nu trebuie incluse în anexa I la Directiva 91/414/CEE substanțele active din cea de-a patra etapă pentru care nu există un angajament privind continuarea pregătirii dosarelor necesare, iar statele membre trebuie să retragă orice autorizații privind produsele fitosanitare care conțin aceste substanțe. Anexa I la prezenta decizie include lista substanțelor active care intră în această categorie.
(3)
Regulamentele (CE) nr. 451/2000 (4) și (CE) nr. 1490/2002 (5) ale Comisiei stabilesc normele de punere în aplicare a celei de-a doua și a celei de-a treia etape ale programului de lucru prevăzut la articolul 8 alineatul (2) din Directiva 91/414/CEE. Nu trebuie incluse în anexa I la Directiva 91/414/CEE substanțele active pentru care nu a fost prezentat nici un dosar sau pentru care partea care face notificarea a declarat că nu se va prezenta nici un dosar în termenele prevăzute și ar trebui ca statele membre să retragă orice autorizații privind produsele fitosanitare care conțin aceste substanțe. Anexa I la prezenta decizie cuprinde lista substanțelor active care intră în această categorie.
(4)
S-au prezentat informații privind anumite substanțe active, iar informațiile au fost evaluate de către Comisie în colaborare cu experți din statele membre. Aceste informații au relevat necesitatea de a continua utilizarea substanțelor respective. În aceste cazuri, trebuie să se prevadă măsuri temporare pentru a permite elaborarea unor soluții alternative.
(5)
În ceea ce privește substanțele active pentru care perioada de preaviz înainte de retragerea produselor fitosanitare care le conțin este scurtă, este rezonabil să se prevadă, pentru eliminarea, depozitarea, comercializarea și utilizarea stocurilor existente, un termen maxim de 12 luni pentru a limita utilizarea acestor stocuri la o singură perioadă de vegetație suplimentară. În cazul în care se prevede o perioadă de preaviz mai lungă, acest termen poate fi redus pentru a expira la sfârșitul perioadei de vegetație.
(6)
Măsurile prevăzute de prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Substanțe active prevăzute în anexa I la prezenta decizie nu se includ în anexa I la Directiva 91/414/CEE.
Articolul 2
(1) Statele membre se asigură că autorizațiile privind produsele fitofarmaceutice care conțin substanțele active menționate în anexa I la prezenta decizie sunt retrase până la 31 martie 2004.
(2) Prin derogare de la alineatul (1), statele membre menționate în coloana B din anexa II pot păstra autorizațiile privind produsele fitosanitare care conțin substanțele menționate în coloana A din aceeași anexă pentru utilizările indicate în coloana C a respectivei anexe până la 30 iunie 2007, pentru a permite elaborarea unei soluții alternative eficiente de înlocuire a substanței respective.
Statele membre care au recurs la derogarea prevăzută de paragraful precedent se asigură că sunt îndeplinite următoarele condiții:
(a)
prelungirea utilizării nu este acceptată decât în măsura în care nu are vreo influență nefastă asupra sănătății oamenilor sau a animalelor și nu are vreo influență inacceptabilă asupra mediului;
(b)
produsele fitosanitare de acest tip care rămân pe piață după 31 martie 2004 sunt etichetate din nou pentru a îndeplini restricțiile de utilizare;
(c)
sunt impuse toate măsurile adecvate ce vizează reducerea riscurilor;
(d)
se caută în mod activ soluții alternative.
(3) Statul membru în cauză informează Comisia, până la 31 decembrie 2004, cu privire la măsurile adoptate pentru aplicarea alineatului (2) și, în special, cu privire la măsurile adoptate pentru aplicarea literelor (a)-(d).
Articolul 3
Orice termen acordat de către un stat membru în conformitate cu articolul 4 alineatul (6) din Directiva 91/414/CEE trebuie să fie cât mai scurt posibil.
Atunci când, în conformitate cu articolul 2 alineatul (1), autorizațiile trebuie retrase până la 31 martie 2004, termenul expiră la 31 decembrie 2004.
Atunci când, în conformitate cu articolul 2 alineatul (2), autorizațiile trebuie retrase până la 30 iunie 2007, termenul expiră la 31 decembrie 2007.
Articolul 4
Prezenta decizie se adresează statelor membre.
Adoptată la Bruxelles, 30 ianuarie 2004.